Nhar il-Ħamis l-1 ta' Settembru 2016, fid-9.00pm, il-Banda Santa Katarina V.M. taż-Żurrieq esegwiet programm vokali u strumentali fuq il-planċier artistiku tagħha f'Misraħ ir-Repubblika, iż-Żurrieq. Dan il-programm kien wieħed varjat bil-parteċipazzjoni tal-kantanti Żrieraq Marthese Tanti, Mark Tonna u Marisa D'Amato. Ma naqasx ukoll is-sehem ta' diversi solisti tal-Banda Santa Katarina V.M. Ħa sehem ukoll il-kor Cantate Domino taħt id-direzzjoni tal-Mro Paul Portelli F.L.C.M. li din is-sena se jkun qed ifakkar is-60 anniversarju mit-twaqqif tiegħu. Il-programm inkluda wkoll il-premier tat-tema mużiko-letterarja Wirt l-Imgħallmin fl-okkażjoni tas-60 anniversarju tal-planċier artistiku, fuq kompożizzjoni tas-surmast direttur, il- Mro Josef Grech L.R.S.M. u lirika ta' Mark Tonna. Ma naqasx ukoll bħal kull sena l-ispettaklu pirotekniku sinkronizzat mal-mużika, maħdum mill-membri ta' St Catherine Fireworks Factory, iż-Żurrieq, din is-sena mas-silta Radetsky March. Il-qofol tas-serata intlaħaq bil-parteċipazzjoni tal-kantanta u mezzosopran Taljana minn Rosolini, Rosalia Misseri. Rosalia Misseri hija kantanta brava u magħrufa ħafna fl-Italja fejn ħadet sehem fi programmi ewlenin fuq it-televiżjoni Taljana, fosthom 50 Canzonissime ta' Carlo Conti fit-Teatru Ariston ta' San Remo fl-2004; Sabato Italiano ma' Pippo Baudo fl-2005; u Volami Nel Cuore ta' Pupo u Ernesto Schinella fl-2008. Kantat ukoll fit-tour Ewropew ma' Andrea Boccelli fl-2006 fl-Ingilterra, l-Irlanda u San Pitruburgu. Dan kien l-ewwel debutt ta' Rosalia Misseri f'Malta, proprju f'dan il-programm mużikali mal-Banda Santa Katarina V.M. fiż-Żurrieq.